送友人楊仲能東下以一蹴自造青雲分韵得一字
作者：孫應時
朝代：宋

paragraphs: 君王急搜羅，九土規混一。
蜀山甚疎遠，去者今稍密。
夫君偉才具，文字尤炳蔚。
陸沈簿領中，塵霧昏玉質。
正應著臺省，邂逅破回遹。
輕舟下三峽，春浪平如席。
攬觀山川奇，感嘆日月疾。
便好作諫書，胸憤吐堙鬰。
薰風御爐香，天陛踏文石。
此時恨見晚，端不負疇昔。
或求西南州，爲國撫貧瘠。
因以壽老親，繡幰圍畫戟。
日邊豈無心，遲子付異日。
離樽聊共持，愁思黯難釋。
勇去仍趣歸，修途護眠食。